**Sørumsand Skolemusikkorps**

**VEDTEKTER**

**§ l ORGANISASJON**

Sørumsand Skolemusikkorps (SSM), stiftet 20.09.1950, er tilsluttet

Norges Musikkorps Forbund (NMF) med tilhørighet NMF Akershus Krets.

Organisering av korpset:

a. Korpset følger NMFs gjeldende aldersbestemmelser:

- en kan være musikant i korpset til 31. juli det året en fyller 19 år

- musikanter i korpset kan bli aspiranter i amatørkorps fra 1.august det året de fyller 15 år. Aspiranten skal prioritere og oppfylle sine forpliktelser i skolekorpset.

 b. Korpset skal velge to tillitsvalgte blant medlemmene.

c. Tvister i forbindelse med ovenstående punkter skal avgjøres av region-/kretsstyret.

**§ 2 FORMÅL**

Sørumsand Skolemusikkorps skal legge vekt på å utvikle musikalske ferdigheter og skape et godt miljø til beste for sine medlemmer.

**§ 3 MEDLEMSKAP**

**3.1. Opptak av medlemmer**

Musikanter og andre interesserte kan tas opp som medlemmer i musikkorpset av korpsets styre. Medlemskap for barn som ikke er fylt 15 år må være skriftlig godkjent av foresatte.

Ved innmelding i skolekorpset blir en automatisk medlem i NMF.

Styremedlemmer må være medlem i NMF. Faste dirigenter og faste instruktør skal registreres i NMFs database.

**3.2. Forutsetninger for medlemskap.**

a. Alle medlemmer må overholde korpsets, NMF og kretsens vedtekter, regler og lovlige vedtak,

b. Alle nye medlemmer skal levere inn medlemskapsopplysninger på gjeldende innmeldingsskjema.

Ved endringer av registrerte opplysninger skal medlemmene snarest mulig gi melding til musikkorpsets styre. Nevnte opplysninger gis videre på gjeldende skjema / medium for registrering i NMFs medlemsdatabase. Det gis ikke adgang til reservasjon mot registrering,

c. Musikantene skal møte på øvelser, konserter og andre oppdrag til avtalt tid. l tilfelle fravær skal dirigent / korpsleder varsles i god tid på forhånd,

d. Instrumenter, uniformer og utstyr eid av korpset skal holdes i god stand. Uforsiktig behandling kan medføre økonomisk ansvar for korpsmedlemmer/foresatte.
e. Medvirkning i andre korps eller bruk av skolekorpsets eiendeler i andre musikkaktiviteter, må godkjennes av styret.

**3.3. Rapporteringsplikt og kontingent**

a. Korpsåret følger skoleåret.

b. Medlemmene er forpliktet til å betale kontingent og andre medlemsforpliktelser innen den frist styret til enhver tid måtte bestemme.

c. Musikkorpset skal hvert år sende årsrapport og medlemsopplysninger til NMF på avtalt skjema/medium til en hver tids fastsatte frist. Det gis ikke anledning til reservasjon mot registrering.

d. Korpset skal betale kontingent til NMF innen 1. februar. Kontingenten regnes
etter korpsets registrerte medlemstall per 31. desember.

**3.4 Utmeldinger**
 Medlemmer som ønsker å melde seg ut må gi skriftlig melding om dette til korpsets ledelse (styremedlem, korpsleder eller dirigent/instruktør). Skyldig kontingent skal være innbetalt før utmeldelsen er gyldig. Betalt kontingent refunderes ikke ved utmelding. Medlemmer meldes ut av NMF ved utmelding fra korpset.

Instrument, uniform og annet tilbehør skal tilbakeleveres innen 14 dager etter utmelding.

**3.5 Suspensjon og eksklusjon**
a. Styret kan iverksette disiplinære tiltak overfor medlemmer som ikke retter seg etter gyldige vedtekter, regler og vedtak, eller er til skade for musikkorpsets aktivitet.
b. Styret kan suspendere medlemmer for et bestemt tidsrom.
c. I grovere tilfelle kan årsmøtet vedta eksklusjon.
d. Musikkorpsets suspensjons- og eksklusjonsvedtak kan ankes inn for *region-/*kretsstyret.

**§ 4 ÅRSMØTET**

**4.1 Status**

Årsmøtet er Sørumsand Skolemusikkorps høyeste myndighet.

**4.2 Årsmøteperiode, innkalling og saker til årsmøtet.**

a. Ordinært årsmøte holdes hvert år i løpet av februar måned.
b. Det innkalles til ekstraordinært årsmøte dersom korpsstyret eller 1/3 av medlemmene krever det.

c. Innkalling sendes ut minimum 6 uker før ordinært og 2 uker før ekstraordinært årsmøte,

d. Styrets årsmelding, revidert regnskap, valgkomiteens innstilling og saker til behandling på årsmøtet skal sendes medlemmene senest 2 uker før årsmøtet.

e. Medlemmer må fremme saker til behandling på årsmøtet gjennom styret. Slike saker må være styret i hende senest 4 uker før årsmøtet avholdes. Styret plikter å legge saker som er kommet inn til rett tid frem på årsmøtet.

**4.3 Representasjon, rettigheter og voteringer**
a. På årsmøtet deltar korpsets medlemmer, komitémedlemmer og gjester invitert av styret.

b. Følgende har tale-, forslag- og stemmerett:
· Foreldre/foresatte til medlemmer som har fylt 12 år. For medlemmer under 12år må en foresatt møte med tale-, forslag- og stemmerett.
· Styrets medlemmer i alle saker, dog ikke stemmerett under behandling av årsmelding og regnskap.
c. Følgende har tale - og forslagsrett:
· Medlemmer som ikke er fylt 12 år.
d. Følgende har talerett:
· Representanter fra NMF
· Årsmøtet kan gi talerett til hvem det måtte ønske.
e. Gyldige vedtak krever absolutt flertall (over halvparten av de avgitte stemmene),

**4.4 Årsmøtets dagsorden**
 Årsmøtet skal behandle følgende saker:

a. Konstituering

1. Åpning

2. Navneopprop

3. Godkjenning av innkalling

4. Godkjenning av dagsorden / saksliste

5. Valg av møteledelse

6. Valg av møtesekretær

7. Valg av to protokollunderskrivere

b. Godkjenning av årsmelding og revidert regnskap.

c. Saker fremmet av musikkorpsets styre og medlemmer.

d. Plan og budsjett, herunder kontingent og langtidsbudsjett,

*e. Valg.*

 1. Leder for ett år.

2. 3 styremedlemmer på valg for to år.

3. 1 revisor for ett år.

4. 2 medlemmer i valgkomiteen.

De som velges må være minimum 12 år når de tiltrer, ha gyldig medlemsskap i NMF og ha sagt seg villige til å motta verv*.*

Valgene foregår skriftlig dersom noen krever det.

**§ 5 STYRET**

**5.1 Sammensetning og konstituering**

Styret består av leder og minimum firestyremedlemmer. I konstituerende styremøte fordeles ansvar for faglige og praktiske ansvarsområder til styremedlemmer.

**5.2 Fullmakter**

a. Styret skal lede musikkorpset etter de vedtak årsmøtet har fattet.

b. Styret kan nedsette de utvalg og komiteer det er behov for.
c. Styret kan revidere og utforme de regler og instrukser det er behov for å presisere, og regulere musikkorpsets ansvar og aktiviteter.
d. Styreleder og/eller nestleder og et styremedlem tegner korpset.

**5.3 Innkalling til styremøter - beslutninger**
a. Styret innkalles når leder eller styrets medlemmer finner det nødvendig.

b. Korpsets tillitsvalgte møter som observatører med tale- og forslagsrett.

c. Styret er beslutningsdyktig når minst 3 medlemmer er tilstede. I ikke fulltallige styremøter kan et medlem forlange saken forelagt et fulltallig styre før gyldig vedtak kan fattes.

 d. Styrevedtak skal protokollføres, og protokollene sendes styrets medlemmer, varamedlemmer og revisor. Musikkorpsets medlemmer skal informeres om de vedtak som er gjort.

**5.4 Årsavslutning**

Styret skal utarbeide årsmelding og avslutte regnskapet for hver årsmøteperiode.

Regnskapet skal revideres av revisor valgt av årsmøtet.

**5.5 Personalansvar** Styret foretar engasjement, ansettelser og oppsigelser, og har fullmakt til å inngå lønns - og arbeidsavtaler. Styret er ansvarlig for å innhente politiattest på dem som har tillits- eller ansvarsforhold overfor mindreårige eller utviklingshemmede. Styrets leder utøver daglig personalansvar.

**5.6 Beredskapsplan for korps**
Styret plikter å forholde seg til beredskapsplan for korps når korpset drar på turer og deltar på arrangementer.

**§ 6 MEDLEMSMØTER**

Medlemsmøter er et forum for kontakt og informasjon for korpsets medlemmer. Det holdes medlemsmøter minimum en gang hvert halvår, eller når styret eller korpsets medlemmer foler behov for det.

**§ 7 KOMITEER**

**7. l Revisjon**

Revisor skal gjennomgå regnskapet for hver årsmøteperiode og legge frem beretning for årsmøtet.

**7.2 Valgkomité**

Valgkomiteen skal finne frem til valgbare kandidater til de ulike tillitsverv slik de er beskrevet i pkt. 4.4, og legge komiteens inn­stilling frem for årsmøtet.

**§ 8 UEN1GHETER/TVISTER**

Uenighet og tvister om vedtektenes forståelse forelegges *region-/*kretsstyret med forbundsstyret som ankeinstans.

**§ 9 OPPLØSNING OG UTMELDING AV NORGES MUSIKKORPS FORBUND**

a. Vedtak om oppløsing av korpset må foretas på to påfølgende ordinære årsmøter. Vedtaket krever 2/3 flertall i et lovlig satt årsmøte.

b. I tilfelle oppløsing skal korpsets midler plasseres i bank på sperret, rentebærende konto som disponeres av kretsen eller kultur­kontoret i kommunen inntil nytt korps er opprettet. Denne bestemmelse gjelder ikke ved sammenslutning av korps.

c. Det siste ordinære årsmøtet kan bestemme at korpsets midler og eiendom skal overføres til NMF, Akershus krets, musikkskolen, eller til musikkformål i grunnskolen dersom nytt korps ikke er reorganisert innen 5 år.

d. Vedtak om utmelding av Norges Musikkorps Forbund må gjøres på to påfølgende årsmøter med minst en måneds mellomrom. Gyldig vedtak krever 2/3 flertall. Utmeldingen må skje skriftlig og sendes NMF senest 15.november for at utmeldingen skal være gyldig fra neste år. Ved utmelding tapes all rett til NMFs ytelser, tilbud og verdier.

**§ 10 VEDTEKTSENDRINGER**

Årsmøtet kan endre vedtektene med 2/3 flertall.

**IKRAFTTREDELSE**

Disse vedtektene trer i kraft fra og med 16. februar 2012